Predsednik Srbije potvrdio da će se 19. decembra sastati sa Putinom i od tog razgovora očekuje dobre vesti za Srbiju

Predsednik Srbije Aleksandar Vučić obišao je danas radove na južnom kraku Koridora 10, deonica Caričina Dolina-Tunel Manajle, i najavio da će do kraja maja, početkom juna, biti završeni cela deonica od 26,5 kilometara i jedna cev tunela.

Foto: MSI

Tom prilikom, potvrdio je i da će 19. decembra razgovarati sa Vladimirom Putinom.

Kasnimo, nisam srećan, zato sam jutros vikao na (Zorana) Babića, on na mene, rekao je Vučić, prilikom obilaska radova u društvu predsednika Republike Srpske (RS) Milorada Dodika i ministarke građevinarstva, saobraćaja i infrastrukture Zorane Mihajlović.

Mi ćemo do Nove godine ili koji dan kasnije, završiti šest kilometara na istočnom kraku koridora, u blizini Pirota, a onda nam ostaje 12 kilometara Bancarevo-Crvena reka, kako bismo sledeće godine imali kompletno završen koridor 10, istočni i južni krak, objasnio je Vučić. On je zahvalio Evropskoj investicionoj banci na najpovoljnijim uslovima finansiranja izgradnje koridora, ali je napomenuo da je Srbija sve mogla da plati zahvaljujući merama fiskalne konsolidacije.

Prema njegovim rečima, povećanje kreditnog rejtinga Srbije je odlična vest, jer to šalje signal investitorima da ulažu u zemlju, da su povoljniji uslovi za finansiranje, jer su javne finansije sigurne i dobre. Vučić je rekao i da je 15. decembra dobio izveštaj iz trezora i da su odlične cifre bruto domaćeg i uvoznog PDV.

Ako se tako nastavi, dodao je on, ne samo da će biti povećanja od januara, već će biti i još prostora za povećanja, a to će Vlada Srbije da donosi odluke, napomenuo je Vučić.

Najavljujući put u Moskvu, on je rekao da već sutra ima važne sastanke i posetu Naučno tehnološkom parku, kao i uručenje ordena kojim je bivši predsednik Srbije Tomislav Nikolić posthumno odlikovao bivšeg ruskog ambasadora Vitalija Čurkina.

Na Svetog Nikolu, 19. decembra, imam važan sastanak sa predsednikom Vladimirom Putinom i nadam se dobrim vestima za Srbiju, rekao je Vučić.

On je ponovio da je plan da se odjednom otvori deonica kroz klisuru, zajedno sa jednom cevi tunela Manajle, dok će se posle toga raditi druga cev tunela, kako bi se završila do novembra sledeće godine.

Dodik je čestitao radnicima na dosadašnjem uspehu i izrazio zadovoljstvo dobrim rezultatima angažovanja i dve kompanije iz RS. Prema njegovim rečima, izgradnja koridora donosi ogromnu korist za taj deo Srbije.

Vučić će u toku prepodneva obići radove na izgradnji fabrike Cumtobel u Nišu, a potom prisustvovati otvaranju Kliničkog centra Niš, zajedno sa premijerkom Anom Brnabić i bivšim predsednikom Srbije Tomislavom Nikolićem.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se